3. ΝΟΜΟΣ 1732 της 30 Μαρτ. /9 Απρ. 1951 Περί συγχωνεύσεως του Ταμείου Ασφαλίσεως Μεσιτών Αστικών Συμβάσεων εις το ΤΕΒΕ. Άρθρ.1.-1.Το δια του Α.Ν. 1758/1939 «περί συστάσεως Ταμείου Ασφαλίσεως Μεσιτών Αστικών Συμβάσεων» συσταθέν εν Αθήναις Νομικόν Πρόσωπον Δημοσίου Δικαίου υπό τον τίτλον «Ταμείον Ασφαλίσεως Μεσιτών Αστικών Συμβάσεων» (Τ.Α.Μ.Α.Σ.) από της ισχύος του παρόντος συγχωνεύεται εις το Ταμείον Ασφαλίσεως Επαγγελματιών και Βιοτεχνών της Ελλάδος (ΤΕΒΕ). 2.Οι εις το Ταμείον τούτο ησφαλισμένοι κατά των κινδύνων αναπηρίας, γήρατος και θανάτου ως και οι βοηθηματούχοι του εν λόγω Ταμείου, εκ μιας των περιπτώσεων τούτων, υπάγονται υποχρεωτικώς από της ισχύος του παρόντος εις την ασφάλισιν του Ταμείου Ασφαλίσεως Επαγγελματιών και Βιοτεχνών της Ελλάδος δια τους υπό τούτου ασφαλιζομένους κινδύνους, τηρουμένων των διατάξεων των επομένων άρθρων. Άρθρ.2.-1.Η εγγραφή των άχρι τούδε ησφαλισμένων παρά τω ΤΑΜΑΣ εις το ΤΕΒΕ γίνεται δυνάμει του παρόντος δι’ αποφάσεως του Δ.Σ. του ΤΕΒΕ επί τη βάσει των στοιχείων εγγραφής εις το ΤΑΜΑΣ. 2.Η ασφάλισις των ούτως υπαγομένων εις το ΤΕΒΕ Μεσιτών Αστικών Συμβάσεων διέπεται υπό των διατάξεων τούτου ως προς τας εισφοράς, την υπαγωγήν εις ταύτην, τας παροχάς και τας προϋποθέσεις τούτων. 3.Οι κατά την ισχύν του παρόντος βοηθηματούχοι του ΤΑΜΑΣ εξακολουθούν δικαιούμενοι του βοηθήματος, όπερ απενεμήθη αυτοίς βάσει των διατάξεων των ισχυουσών κατά την δημοσίευσιν του παρόντος. Αρθρ.3.-1.Άπασα η περιουσία του ΤΑΜΑΣ εις χρήμα, αξίας ή αντικείμενα ως και αι απαιτήσεις τούτου κατά παντός τρίτου και των ησφαλισμένων του περιέρχονται εις το ΤΕΒΕ. Πάντα τα ένδικα μέσα δια την διεκδίκησιν τούτων ενασκούνται υπό του ΤΕΒΕ, όπερ συνεχίζει ως διάδικος και τας τυχόν αρξαμένας δίκας. 2.Το προσωπικόν του ΤΑΜΑΣ μετατάσσεται αυτοδικαίως δυνάμει του παρόντος εις το ΤΕΒΕ, με το ον κέκτηται βαθμόν. Αι οργανικαί θέσεις της Κεντρικής υπηρεσίας του ΤΕΒΕ αυξάνονται κατά μίαν θέσιν Τμηματάρχου β΄ ή α΄ τάξεως, μίαν γραφέως β΄ ή α΄ τάξεως και μίαν κλητήρος β΄ ή α΄ τάξεως, τας οποίας καταλαμβάνουν οι μετατασσόμενοι υπάλληλοι του ΤΑΜΑΣ. Αι πάσης φύσεως προσαυξήσεις του μισθού, αι χορηγηθείσαι εις το προσωπικόν του ΤΑΜΑΣ, διατηρούνται εν ισχύϊ, εφ’ όσον προβλέπονται και υπό του καταστατικού του ΤΕΒΕ και εφ’ όσον διετηρήθησαν με τον Α.Ν. 1538/29.10.1950 (τόμ. 15Α2 σελ. 468). Η παρ’ ασφαλιστικώ Οργανισμώ και τω Δημοσίω προϋπηρεσία του μετατασσομένου προσωπικού του ΤΑΜΑΣ λογίζεται διανυθείσα εν τω ΤΕΒΕ. Η αρμοδιότης της συνιστωμένης ως ανωτέρω θέσεως του Τμηματάρχου θέλει καθορισθή δι’ αποφάσεως του Δ.Σ. του ΤΕΒΕ. 3.Άπασαι αι διέπουσαι κατά την δημοσίευσιν του παρόντος το Τ.Α.Μ.Α.Σ. διατάξεις Νόμων, Δ/των ή Υπουργικών αποφάσεων καταργούνται, εφαρμοζομένων και ως προς τους ησφαλισμένους Μεσίτας Αστικών Συμβάσεων των διατάξεων των διεπουσών το ΤΕΒΕ. Η ισχύς του παρόντος άρχεται από της 1ης του επομένου μηνός της δημοσιεύσεώς του εις την Εφημερίδα της Κυβερνήσεως. 